**NOTĂ INFORMATIVĂ**

**la proiectul Hotărîrii Guvernului cu privire la aprobarea completărilor ce se operează în Hotărîrea Guvernului nr. 1003 din 10 decembrie 2014 pentru aprobarea regulamentelor privind cerinţele de etichetare energetică a unor produse cu impact energetic**

Consumul de energie, în toate sectoarele economiei naționale, înregistrează un trend ascendent, iar performanțele energetice ale utilajului și echipamentului utilizat sunt sub nivelul acceptabil în condiţiile progreselor tehnologice şi a ofertei crescînde pe piaţă.

Dependenţa Republicii Moldova de resursele externe (83% în anul 2015), intensitatea energetică sporită (de peste 3 ori faţă de statele UE-28) şi generarea relativ ineficientă (randament cumulativ estimat la 68%) reprezintă provocări sectoriale bine-cunoscute, care se intensifică pe fundalul pierderilor la transportare și distribuție, precum și pe cel al consumului ineficient la nivelul consumatorului final.

În acest caz, dotarea gospodăriilor casnice cu produse cu impact energetic major/ sporit, duce la creșterea facturii pentru energie, cît şi creşte dependenţa de importurile de aceste surse. Cumulativ, către anul 2020, aparatele casnice vor atinge un consum estimat la 6,36 PJ faţă de la 2,76 PJ în 2009. Aceasta presupune o creşterea a emisiilor CO2 de la 513,36 mii tone în 2009 pînă la 1182,96 mii tone CCL în 2020.

De menţionat că, Uniunea Europeană, spre exemplu, renunţat la produsele cu consum excesiv de energie, neadmiţînd clase energetice sub A şi B pe piaţă, iar unele produse au fost chiar excluse de pe piaţă. Motivul este firesc, în special în cazul în care luăm în considerare că prin utilizarea electrocasnicelor de clasa A+++ în locul celor cu clasa A se pot realiza economii în mărime de pînă la 60% de energie în cazul frigiderelor, congelatoarelor şi a combinelor frigorifice; pînă la 32% de energie în cazul maşinilor de spălat rufe de uz casnic; pînă la 30% de energie în cazul maşinilor de spălat vase.

În scopul informării consumătorilor de a face procurări în cunoştinţă de cauză, Republica Moldova a aprobat Legea nr. 44 din 27 martie 2014 privind etichetarea energetică (Monitorul Oficial al Republicii Moldova nr. 99-102/249 din 25.04.2014) care propune plasarea produselor pe piaţă doar împreună cu o etichetă care indică consumul de energie a fiecărui produs. Legea în cauză transpune integral *Directiva 2010/30/UE a Parlamentului European şi a Consiliului din 19 mai 2010 privind indicarea, prin etichetare şi informaţii standard despre produs, a consumului de energie şi de alte resurse al produselor cu impact energetic.*

În conformitate cu art. 4, pct.l al Legii nominalizate, Capitolului 14 „Cooperarea în domeniul energetic" din Acordul de Asociere dintre Uniunea Europeană şi Comunitatea Europeană a Energiei Atomice şi statele sale membre, pe de o parte, şi Republica Moldova, pe de altă parte, inclusiv şi Anexa VIII la Acord, în conformitate cu angajamentele asumate în cadrul Tratatului de constituire a Comunității Energetice (Legea Nr. 117 din 23.12.2009), a fost elaborat proiectul Hotărîrii Guvernului cu privire la aprobarea completărilor ce se operează în Hotărîrea Guvernului nr. 1003 din 10 decembrie 2014 pentru aprobarea regulamentelor privind cerinţele de etichetare energetică a unor produse cu impact energetic.

Aceasta stabileşte cerințe de performanţă energetică pentru un număr adițional trei clase de produse distincte:

* aspiratoare (anexa 9);
* instalații pentru încălzirea incintelor, a instalații de încălzire cu funcție dublă, pachete de instalație pentru încălzirea incintelor, regulator de temperatură și dispozitiv solar și pachete de instalație de încălzire funcție dublă, regulator de temperatură și dispozitiv solar (anexa 10);
* instalații pentru încălzirea apei, a rezervoare pentru apă caldă și pachete de instalație pentru încălzirea apei și dispozitiv solar (anexa 11);

Aspectul juridic. Hotărîrea Guvernului completează Hotărîrea Guvernului nr. 1003 din 10 decembrie 2014 pentru aprobarea regulamentelor privind cerinţele de etichetare energetică a unor produse cu impact energetic care reprezintă un cadru de implementare a Legii nr. 44 din 27 martie 2014 privind etichetarea energetică (Monitorul Oficial al Republicii Moldova nr. 99-102/249 din 25.04.2014) şi implicit, a Directivei 2009/125/CE a Parlamentului European şi a Consiliului din 21 octombrie 2009, de instituire a unui cadru pentru stabilirea cerinţelor în materie de proiectare ecologică aplicabile produselor cu impact energetic.

Aspectul economic. Cerinţele faţă de etichetarea produselor va duce la ridicarea calităţii produselor, reducerea consumului de energie, şi reducerii emisiilor CO2. Utilizarea aparatelor de clase inferioare, de regulă, implică o plată mică din start şi o factură mare pe durata vieţii acestora. Totodată, respectarea cerinţelor de informare prin etichetă a consumatorilor despre consumul de energie a aparatelor expuse spre comercializare sau chirie, va repune producătorii, importatorii şi distribuitorii de produse calitative în cadrul unei concurenţe loiale. Un preţ redus mereu este preferabil, iar raportul preţ-calitate este neglijat, la moment, mai ales în lipsa etichetelor, în calitatea acestora de - instrument de informare.

Aspectul financiar. Prezenta Hotărîre a Guvernului nu necesită cheltuieli suplimentare din bugetul de stat, dat fiind faptul că etichetarea şi informaţiile standard despre produs a consumului de energie şi de alte resurse la aparate de uz casnic şi alte produse cu impact energetic vor fi o cerinţă obligatorie pentru producătorii, importatori şi furnizori. Astfel, cheltuielile de producere a etichetelor şi fişelor urmează a fi suportate de către producător.

Cu toate acestea, ținînd cont de faptul că Republica Moldova este un stat net – importator de astfel de echipamente, care sunt orientate către piața comunitară și/sau europeană, acestea din urmă sunt deja însoțite de eticheta corespunzătoare.

Aspectul organizatoric. Hotărîrea Guvernului nu necesită crearea sau modificarea unor instituţii de stat. Atît Agenţia pentru Eficienţă Energetică, cît şi Agenţia pentru Protecţia Consumatorilor sunt instituţii existente cu funcţii în domeniu. Acestea vor asigura informarea participanţilor pieţii, cît şi supravegherea respectării cerinţelor de etichetare.

Reieşind din cele expuse, considerăm oportun susţinerea Hotărîrii Guvernului cu privire la aprobarea Regulamentelor privind cerinţele de etichetare energetică a produselor cu impact energetic.

Vitalie IURCU

**Viceministru**